CELEX: 62019TN0843
Language: fi
Date: 2019-12-12 00:00:00
Title: asia T-843/19: Kanne 12.12.2019 – Correia v. ETSK

10.2.2020   
            
            
               FI
            
            
               Euroopan unionin virallinen lehti
            
            
               C 45/93
            
         
      Kanne 12.12.2019 – Correia v. ETSK
      (asia T-843/19)
      (2020/C 45/79)
      Oikeudenkäyntikieli: ranska
      
         Asianosaiset
      
      
         Kantaja: Paula Correia (Woluwe-Saint-Étienne, Belgia) (edustajat: asianajajat L. Levi ja M. Vandenbussche)
      
         Vastaaja: Euroopan talous- ja sosiaalikomitea (ETSK)
      
         Vaatimukset
      
      Kantaja vaatii, että unionin yleinen tuomioistuin
      
                  —
               
               
                  toteaa, että nyt kyseessä oleva kanne voidaan ottaa tutkittavaksi, ja toteaa sen perustelluksi
               
            ja tämän seurauksena
      
                  —
               
               
                  kumoaa päätöksen, jonka tekopäivä ei ole tiedossa ja josta kantaja sai tiedon 12.4.2019, jättää kantaja ylentämättä tai luokittelematta uudelleen vuonna 2019
               
            
                  —
               
               
                  määrää henkisestä kärsimyksestä korvausta, jonka kohtuulliseksi määräksi arvioidaan 2 000 euroa
               
            
                  —
               
               
                  velvoittaa vastaajan korvaamaan kaikki oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa neljään kanneperusteeseen.
      
                  1)
               
               
                  Ensimmäinen kanneperuste, joka koskee Euroopan unionin perusoikeuskirjan 41 artiklan mukaisten menettelyllisten takeiden rikkomista ja syrjintäkiellon periaatteen loukkaamista. Kantaja väittää, että tapa, jolla Euroopan talous- ja sosiaalikomitea tekee tehtäväryhmien sihteeristöihin ja varsinkin tehtäväryhmän I sihteeristöön kuuluvien väliaikaisten toimihenkilöiden ylentämistä ja uudelleenluokitusta koskevat päätökset, on vastoin perusoikeuskirjan 41 artiklassa tarjottuja menettelyllisiä takeita. Tämä koskee erityisesti päätöstä jättää kantaja ylentämättä tai luokittelematta uudelleen vuoden 2019 ja muiden vuosien osalta. Kyseistä päätöstä nimittäin ei ensinnäkään ole perusteltu mitenkään. Missään asiakirjassa, yleisessä päätöksessä tai kantajalle tai yleisemmin tehtäväryhmiin tai tehtäväryhmään I kuuluville väliaikaisille toimihenkilöille annetussa tiedonannossa ei myöskään ilmoiteta, mitä kriteerejä käytettäisiin ja sovellettaisiin ylennettävien tai uudelleen luokiteltavien väliaikaisten toimihenkilöiden yksilöimiseksi. Kriteerien, oikeudenmukaista kohtelua koskevien takeiden, tiedotuksen ja perustelujen puuttuminen on vastoin perusoikeuskirjan 41 artiklan mukaisia vaatimuksia varsinkin, kun joillakin sihteeristöihin ja erityisesti tehtäväryhmän I sihteeristöön kuuluvista toimihenkilöistä on erittäin nopea urakehitys ja toisilla, kuten kantajalla, erittäin hidas urakehitys.
               
            
                  2)
               
               
                  Toinen kanneperuste, joka koskee oikeusvarmuuden periaatteen loukkaamista. Kantaja väittää, että vaikka Euroopan talous- ja sosiaalikomitealla on harkintavaltaa Euroopan unionin muuhun henkilöstöön sovellettavien palvelussuhteen ehtojen 10 artiklan mukaisten kriteerien ja sen soveltamista koskevien sääntöjen vahvistamiseksi, näissä kriteereissä ja säännöissä on taattava sellainen ennakoitavuuden aste, jota unionin oikeudessa edellytetään, ja erityisesti noudatettava oikeusvarmuuden periaatetta. Näin ei ole silloin, kun ei ole olemassa kriteerejä, joiden perusteella väliaikaiset toimihenkilöt voivat tietää, miten ja millä edellytyksillä ylentäminen tai uudelleenluokitus toteutetaan tekemällä muutos palvelukseenottosopimukseen.
               
            
                  3)
               
               
                  Kolmas kanneperuste, joka koskee ilmeistä arviointivirhettä. Kantajan mielestä hänen arviointikertomustensa tarkastelu siitä lähtien, kun hänet viimeksi ylennettiin vuonna 2016, johtaa päätelmään, että päätöksessä jättää hänet ylentämättä vuonna 2019 on ilmeinen arviointivirhe.
               
            
                  4)
               
               
                  Neljäs kanneperuste, joka koskee huolenpitovelvollisuuden laiminlyöntiä. Kantajan mielestä hänen intressejään ei otettu huomioon, kun työsopimusten tekemiseen toimivaltainen viranomainen päätti, ketkä toimihenkilöt ylennettäisiin tai luokiteltaisiin uudelleen.